Cesarhanmun/geonobi-data huggingface dataset:
地名: 高山 (全羅道, 縣（監）)
年: 1509.0

○庚辰/御朝講。 司諫尹耕、掌令金安國, 將前事啓之。 領事成希顔曰: "近者邊將, 撫御失宜, 故倭奴益肆桀驁, 恣行剽竊, 未聞有邊將斬獲之者。 今宗仁之事, 人皆快之, 固當褒賞。 然旣一授加, 則今雖捕獲之多, 似不可疊授。 往在成宗朝, 姜漬以高山里僉使, 野人圍城作賊, 漬開門迎擊, 斬獲殆盡。 其時大臣, 請特加賞之, 成宗曰: ‘予非惜官爵, 若喜邊功, 則恐邊將有徼功生事者。’ 不許之。 且武士與年少文臣皆云, 倭奴可伐, 此不思之甚也。 雖有獻征倭之策者, 請勿聽從。 唯使器械精銳, 關防益固, 期待十年, 或至二十年, 則可無虞矣。 今之言者以爲, ‘以倭料之費, 爲軍糧, 則可以征之。’ 然前朝末崔瑩良將, 猶不能制, 豈可輕犯哉? 且彼雖無識, 亦有天性, 豈無是非之心? 將得其人, 則豈不心服? 崔命仝爲釜山浦僉使, 不受賂遺, 倭奴咸稱之曰: ‘崔僉使’, 此亦一驗。 臣意以爲, 以命仝敍於東班, 使他人有所激勵可也。"
地名: 高山 (全羅道, 縣（監）)
年: 1526.0

○憲府啓曰: "今次正朝使之行, 護送軍十八名、馬七十五匹物故云, 至爲驚愕。 大抵, 團練使當擇遣有識人。 高山同雖爲兼司僕, 實庶孽, 行同市井之人。 節度使差遣此人, 使人馬多死, 至爲非矣, 請幷推, 高山同請拿來推考。 正朝使金謹思、書狀官邊晟, 亦不能檢擧, 此亦非矣。 已令攸司推考,
                【兵曹啓推。】
              當觀其終, 故不啓耳。 且孫世亨旣捉犯禁之人, 而還放, 至爲非矣。 然迷劣之徒, 必以爲王子君奴, 故放之。 本府亦以此, 方推世亨, 而今觀世亨推考傳旨: ‘受贈向意。’ 云, 福城君單子及刑曹推案, 皆無此語。 若以受贈向意, 刑問罪之, 則獄事大不實矣。 以府吏之事, 本府啓之未安, 然其本意, 非爲受贈, 而若蒙重罪, 則未便, 故敢啓。 禁府羅將守命之子, 發狀于府曰: ‘其父守命, 經歷沈彦達處, 逢杖致死。’ 云。 故令漢城府檢屍, 則實因: ’逢杖致死。’ 云。 殺人重事, 請令詔獄推之。"

○諫院啓前事, 且曰: "憲府禁亂書吏孫世亨, 捉福城君奴騎馬者, 而還放。 福城君以此吏, 爲突入中門內, 言辭悖慢, 呈單子。 刑曹推考時, 孫世亨情所招: ‘福城君家, 初不歸到, 必以奴子事爲嫌, 而呈之。’ 云, 至詰問時, 恐其受栲, 承服。 其後又欲更推, 而世亨不卽進去, 刑曹以逃避不現, 加二等, 定罪徒一年半。 世亨歸福城家與否, 刑曹詳推公證人, 可也, 全不推閱, 卽以服招辭緣照律, 又加等罪之, 甚非, 請推刑曹。 設使世亨, 歸福城君家爲的實, 自有其律。 但福城君奴, 以被捉爲憤, 欲逞嫌恨之情, 敎誘年少王子君, 呈狀明矣。 今觀下禁府傳旨: ‘世亨則以受贈向意, 歸福城君家推之, 福城君奴則無敎誘上典之語, 只以犯禁人還放後, 呈單子推之, 而罪以輕罪。’ 且觀傳旨辭緣, 受贈向意之語, 似非王言, 世亨之罪, 亦恐太重。 大抵, 雖小民, 若枉被罪辜, 不無冤抑。 世亨以法司禁吏, 擅放犯禁人, 又無緣往王子家, 不無其罪, 必須詳悉推覈, 罪之然後, 彼亦自服其罪矣。 若畏怵誣服, 不究其情, 而定罪則恐於聖德有累。 此吏如蒙重罪, 則今後禁亂書吏, 若涉王子家之事, 必皆畏避; 王子奴屬, 亦必驕縱, 無所忌憚矣。 近來, 王子家奴子, 憑藉驕恣, 已有其漸, 故臣等職在補闕, 不得不啓。"答憲府曰: "平安兵使其推之。 高山同拿推可也。 孫世亨事, 禁亂, 不可擅放, 而旣放之, 又歸其家, 豈非欲誇功受贈乎? 此吏, 憲府亦可推之。 沈彦達, 令禁府推鞫。" 答諫院曰: "韓碩豪、許碾, 豈不可爲是職乎? 孫世亨事, 已於答憲府盡之, 但請推刑曹事。 大抵, 推事干者, 推其人, 而不服, 故欲閱其實耳。 今世亨, 旣無辭服招, 則不必更推事干, 況以逃避加等罪之, 刑曹之事當矣, 何可推也?"
地名: 高山 (全羅道, 縣（監）)
年: 1528.0

○上引見平安道觀察使許硡。 硡啓曰: "臣初到, 巡審摘奸于江界、寧邊、義州等官。 城池比前益爲修治, 軍糧亦足, 所謂久陳之穀, 皆爲可食, 亦無耗損, 而其軍士等, 皆壯健, 能爲持防牌環刀, 而爲步卒。 臣只以昌城以上之軍士, 點考書啓。 其數, 千餘名。 若通計義州等處, 則可二千八百餘人。 然抄其可用者, 則一千六百人有餘也。 馬又肥健, 間或有瘦弱之馬, 邊人云: ‘此馬雖瘦, 若臨時養之, 則習於險路者, 他道肥健者, 反不及。’ 云。 臣嘗見驛馬, 其體小者, 尤能於惡路, 邊人之所言, 理或然也。 且內地之兵, 節度使成冊而送, 其數七千餘人也。 然內地之軍, 豈如此之多乎? 大槪斟酌三千餘人, 然時未親爲試擇也。 農事則亦如京畿等處, 碧潼外如江界、渭原等官, 畓穀雖可食, 田穀則不可食。 然江界大豆則可食, 亦不至困弊也。 賊路體探之事, 小臣下歸之後, 以高山里、仇郞介洞二處入送, 則三岐伊、亐知哈、鞍岾極險, 然無事體探, 賊家五六家住處, 見之而來。 自仇郞介入去, 逢賊人六名, 乃逐捕一人語之, ‘江界被囚人等, 使吾來言速爲刷還之事于汝等, 故吾等入來也云而還來。 其後郞老五投出來于滿浦言曰: ‘李汝農哈等, 群聚成屯, 欲作賊于三水, 又欲捕捉水上水下體探人也。’ 云, 全不言見體探人之事。 其後更送人體探, 則出來時, 見馬乙投進來曰: ‘我是馬乙投, 汝勿射我, 我欲言奇別于汝國也。’ 云。 ‘今年雖不能擧事, 臣恒令體探也。 彼人之意, 皆以爲, 今年秋冬之間, 則當征討也。’ 云。 大凡邊事之人言曰: ‘若依古法, 日行三十里, 則三日經宿, 至四日曉頭, 當入賊家。 唯亏知介稍遠, 然其程道大槪皆同。’ 云。 如此等語, 非徒聞體探人之言。 其山形水勢, 問于南海謫居人可可呂, 則其言亦同。 且泰川甲士劉世衡, 被擄刷還之時, 以仇郞介洞出來, 其所言大體皆同也。 若以輕兵入去, 則二日可到, 緩行則三日乃到, 其往還不過五日也。 若其體探之人, 則可三日往還也云。 且與節度使及邊方之人, 議其兵力, 則曰: ‘雖以本道之兵, 用之可也, 而興師之期, 則九月四月乃當也。 然九月則或有潛隱茂密之地, 要路竊發之害。 若四月, 雨水不多, 而雖非草長之時, 軍行不久, 以米漬水而飼馬, 亦可往來也。’ 此言似近。" 上曰: "彼野人等不忘備禦之事, 然其興師之期, 四月九月之當否, 朝議自有處之也。 且他道之兵有弊, 若只用本道兵則可也。 然亦必有朝議也。" 硡曰: "彼地道路狹窄, 皆由谷中水邊行, 而全無坪地, 大軍無結陣之處。 唯梨坡, 三十里程道也。 雖爲遠地, 大軍不得已於此結陣也。 大凡朝議則時未定也, 觀其賊人散處而居, 不得已三道分入, 則其軍卒六千餘名, 乃可用也。 本道之兵, 五千餘名, 而臣今上來時, 道見黃海道守令等問之, 則曰: ‘驍勇之軍多有也。’ 蓋黃海道與平安道連境之地, 抄其驍勇之軍一千名, 與本道之兵合, 則可用也。 本道之兵, 其數則雖不止六千, 但以輕快往來之事, 故略抄其精銳, 則可五千人也。 然本道有留防之事, 不可盡爲赴敵, 故欲與黃海道驍勇軍人, 相合用之也。" 上曰: "南道之兵, 雖不往, 黃海道之軍, 則不得已往也。 本道之軍, 有留防之事, 果不可盡往也。" 硡曰: "臣在京時聞之, 軍馬最爲瘦弱, 及親往見之, 則兵力有裕, 兵糧亦足, 士馬驍健, 內地之兵, 亦多勇健。 江界、朔州、昌城等官, 則軍馬最爲精强。 高山里鎭軍則驍健, 馬則瘦弱。 滿浦亦然, 然軍人無馬者, 以內地鞍馬, 次次騎送則可也。 但此國家重事, 臣不可爲某時擧事也。 欲待廟算之定, 而奉行成算也。 若欲征之, 則宜速定議。 諸將之類, 磨鍊啓下而後去, 此言必騰播。 師期宜爲秘密, 然諸將則預差, 而可爲治裝也。 且問其賊魁所居之處, 則李莫只, 所乙古大, 近聞移居于浸借非羅也云。 李汝農哈居于波猪江越邊, 波猪乃大水也。 不能越去云。 且見義州新城, 甚爲廣闊, 故以舊城內居人, 移出于此。 且前者入送作罪之人, 幾盡道亡云, 臣時未點考也。 新城有十三處頹圮。 大凡城大人小, 不能守城, 何暇修理也? 且作罪入居者, 本以奸詐之徒, 於境連上國之地, 互相盜竊, 此無益而有弊。 若欲實邊, 則不得已入送, 勒令入居, 此祖宗朝所爲之事。 今者城雖修築, 又不能守之則何益? 欲守新城, 棄其舊城, 而新城又不能守之, 非國家欲作巨鎭之意也。" 上曰: "勒令入居, 是不得已之事, 然作罪入居, 果如所啓。 當議于大臣。" 硡曰: "安州, 關防重地, 若有事之時, 則自朔、義州入來之賊, 皆經安州而入來, 故自古以謂重處也云。 臣見其奴婢全無, 而疲弊尤甚。 前觀察使, 欲以安興驛奴婢與之, 報于刑曹, 刑曹不知其意, 以爲驛奴婢, 支應使客往來也, 乃防啓。 此刑曹誤爲之事也。 非徒大小使客, 至如三天使出來, 其支應, 安州皆爲, 而驛奴婢則不與焉。 安州, 不得已給其奴婢可也。 且海南謫居人可可呂,
                【野人得罪, 謫居海南。】
              臣下去時, 欲以爲嚮導而率去, 今又還送于其家也。 當初率去之時, 單衣則已爲啓給也, 今則日寒, 而又勞苦往來, 請給襦衣何如? 有言其家有老母, 甚艱困, 令本道觀察使題給食物何如?" 上曰: "果如所啓。 且征討之事, 則當卿未歸之時, 會大臣而議之也。" 傳曰: "征討之事, 則當初欲以今年九月爲之, 而九月已過。 若冬節, 則人物凍傷可畏, 來年四月可也。 其招政府全數, 備邊司全數, 兵曹堂上會議。 義州入送作罪入居人等, 盜竊於境連上國之地。 勒令入居便否? 且觀察使以四月爲可, 然此草長之時, 而又其正農時也。 甚爲有弊, 以來年九月定議, 而俟彼人弛其防備之態, 然後擧事何如? 擧事時, 以觀察使爲都元帥, 而更送他觀察使, 則事若不專, 此觀察使, 則在此而措置何如? 若不然, 則此觀察使遞任之後, 擧事何如? 亦幷問之。"
地名: 高山 (全羅道, 縣（監）)
年: 1535.0

○壬戌/臺諫啓具渰事, 不允。 憲府啓曰: "今見忠淸御史所捉淸州牧使李弘幹、判官尹興孝等, 其親厚人處, 有私贈之物。 此則非如官庫不法之物現捉之例, 請先罷。 石城縣監閔世良, 官庫之物, 旣私與於韓忠義衛、靑城君等處, 而高山
              金正郞處, 亦有贈給。 右正郞稱號人, 必是金憲胤也。 世良登第之初, 雖還入史職。 但其爲人, 奸謟、邪毒, 媚事權奸, 當李荇謀陷臺諫之時, 預知日期, 揚臂肆毒, 多發慘酷之言, 爲李荇鷹犬。 由是爲物論所不容, 出守于外, 猶不懲咎。 非徒猥濫行私, 以至輸送官物於他道謫人, 以酬舊恩。 至爲邪譎。 請拿來推考。 如南小門宅, 李忠義等人, 推世良, 則自當現出矣。 且憲胤得罪朝廷, 謫在內地, 上恩至重, 所當謹愼、畏懼, 杜門屛處, 其於訪問贈遺, 一切謝絶矣, 而今乃受人贈物, 頓無懲艾之意。 可見其勢焰之尙盛, 人之背公死黨者, 至於貼榜, 而猶不知戢也? 請竝拿推。 今次齊陵行幸時, 有竝祭于平靖公與尹殷老等墓之事。 此雖聖上至情所發, 然展敬於先后陵寢之時, 如所經前代, 有功德之墓與先賢有功於斯民者, 則祭之可也, 外舅之墓, 不可設行。 況殷老, 是外戚中無功者也。 豈宜致祭? 固非帝王承宗統重祀事之意。 非徒不合於禮文, 亦且似涉情私, 請竝勿祭。 有外方居有病單弱人家基, 連接於宋叔瑾家, 叔瑾冒呈奪占, 任然造家, 頏不忌憚。 敢行如此無道之事, 不可不懲, 府方緘問, 自有其罪, 家基則令攸司, 爻其冒受立案, 推還本主。 李芝, 以有識朝官, 占奪寡婦家基, 非理强訟。 罷職纔經數朔, 遽爲敍用, 至爲未便。 請還收成命。 林洙, 以僞造文記, 非理好訟, 奴事權奸, 居家亦多無行之事, 不齒仕版, 未滿一朔, 遽登仕路。 如此則奸何所懲? 物論殊駭。 請丞收成命。" 諫院啓曰: "頃者權奸等, 各以所犯, 雖已抵罪, 尙有得保首領, 而其枝孽兇徒, 亦有混齒朝列, 朝廷政刑之失, 已甚矣。 然且遲回兩間者, 在朝則佯爲公論, 在家則曲爲身謀, 或締結罪人, 漏泄朝議, 或陰引輸情, 爲後日地者, 亦多有之, 凡在公論, 痛憤極矣。 今觀忠淸道御史所捉石城縣監閔世良, 於高山
              金正郞處, 有贈遺之物云。 所謂金正郞, 卽罪人憲胤也。 雖不關之罪, 旣見竄謫, 則猶不可交通。 況憲胤, 事關宗社, 得罪朝廷。 其至今苟逭天誅, 尙多未快於國論。 世良本以傾邪無狀, 不畏國法, 交通兇孽, 暗示私恩, 以冀後日。 其情、其計, 莫此爲狡, 所關甚重。 請拿推治罪。 國家所重, 莫過於祀事。 當祭而不祭, 不當祭而祭之, 皆非其禮。 今聞齊陵行幸時, 遣官致祭于尹殷老之墓事, 有敎云。 致祭殷老, 於義、於禮, 皆甚不當。 若祭及於此, 則與所經陵寢相敵, 非徒未穩於一時之論, 恐有後世之議。 請命勿擧。 齊陵行幸時, 承政院, 令京畿各官支供云。 爲一政院, 而五六邑守令, 三四日程途, 一應鋪陳器皿, 支供雜物, 駄載、負戴, 相望於道, 其弊不貲。 非但此也, 政院使令及下吏等猥濫之弊, 雖在常時, 倍於他司。 況於郡邑支餉之際, 憑公責辦, 因緣作弊, 倍多。 且前者英陵行幸時, 不令各官支供。 請依前例, 以除民弊。 前年諸事已辦, 臨幸而未行, 其弊則如一, 不得已事外, 凡可除之弊, 不可不祛, 故敢啓。" 傳曰: "淸州官吏及閔世良、金憲胤、宋叔瑾、尹殷老墓致祭等事, 皆如啓。 李芝、林洙, 其所失, 果爲非矣。 然以一時之誤, 不可永棄, 敍用無妨, 不須改之。 政院支供之事, 令司饔院爲之, 則駄載轉輸之物, 皆京畿各官所納, 事體有異, 而各官守令輸來支供, 亦果有弊, 不知何如, 而可也。 政院問于支應使以啓。"
地名: 高山 (全羅道, 縣（監）)
年: 1547.0

○忠淸道
              德山居校生金應臣, 自髫齕時, 孝友天至。 甲辰春, 癘疫大熾, 應臣母子, 先染其病, 應臣力病侍側, 藥餌諸方, 無不備至。 及母死, 號慟擗踊, 哀毁過禮。 移殯于山, 遂伏其側, 朝夕祭奠, 躬自執爨, 常患汲道頗遠, 艱於往來。 一日夢有白頭翁, 指廬側曰: "掘彼數尺, 有泉當湧。" 翌日告于隣人, 則衆皆驚異, 卽掘其處, 泉水忽湧滿井, 至大祥後乃涸。 其父遘疾危篤, 應臣晝夜不離側, 焚香告天, 願以身代, 俄而父病遂瘳, 人以爲誠孝所感。 全羅道
              高山居幼學金潤屋妻鞠氏, 自少性行貞靜, 異於凡女。 年至十五, 成伉儷之禮, 嘗與夫誓約曰: "君若不幸先死, 則何忍獨生於世? 吾亦死而相從。" 嫁之第四年, 潤屋適得病, 累月不愈, 遂成沈痾而死, 鞠氏晝夜抱持, 號哭不止, 聞者莫不流涕。 自夫之死後, 一不啜粥, 或絶或蘇。 父母猶恐自死, 使婢日夜守視, 殯夫之翌日, 乘隙入房中, 自縊而死。 其父母從女之願, 同葬一穴。 皆命旌門復戶。
地名: 高山 (全羅道, 縣（監）)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 高山 (全羅道, 縣（監）)
年: 1599.0

○己亥/政院啓曰: "北方事, 問于咸鏡都事姜弘立, 則以爲本道邊情, 皆以爲: ‘此賊若不大擧示威, 則竊發之禍, 終不可止。’ 當初老胡之叛, 甫乙下諸部之胡, 無不搖心, 欲觀成敗, 以爲去就。 今若不討, 則亦或有滋蔓難圖之患, 不可不從速問罪, 而但本道兵力單弱, 若以京砲手七八百名, 與本道砲手, 分爲諸陣, 以爲先鋒, 又多設疑, 以示形勢, 則賊皆烏合無統之兵, 有不戰先潰之勢, 而監兵使之意, 亦以爲此賊, 不可不討云, 而第慮明春用兵, 非但有妨農事, 節早則氷雪未解, 節晩則有雨水之患, 當於三月旬前, 聚兵觀時進取云。 行兵時, 當由富寧分路, 而本府糧餉, 十分缺少。 監司今方運入靑巖倉穀石及南方運去之穀, 以爲繼餉之計矣。 若擧事, 則老土部落, 在諸部最遠, 由甫乙下之路, 則非但道路迂遠, 經過王主等五六部落, 不可行師邊上。 議者皆曰: ‘分兵二枝, 一枝自豊山
              車踰嶺, 直衝老土部落, 道里約計七八十里。 車踰嶺上, 駐兵經宿, 翌日早曉行軍, 則可於午間, 抵老土部落, 未到老土部落二十里, 有分兵之處, 以防明家奴諸酋議後之患, 此路之兵, 不可不多。 此路比他路, 最爲平易云。 一枝自茂山, 由茂山
              車踰嶺, 進攻明家奴部落, 道里亦可六七十里。 賊於此路, 多設木城, 以塞進兵之路, 但賊之作賊我境者, 皆由此路, 故木城旁邊, 亦有人馬通行之路云。 豆滿江, 在老土部落之外, 有大川, 從長白山北流, 老土等諸胡, 夾流而居。 其水若非水漲時, 則處處皆可通行云。 老土等諸胡, 設一時伐於老土部落之西五六里許, 以木石堅築, 不至甚高, 諸賊同爲入守之計云。 時伐邊有高山, 我軍若據山上, 箭丸皆可及, 且其中, 皆茅屋, 可以火攻云。 進兵道路及賊中形勢, 哨探老土之言, 雖或不同, 大槪如此云。" 傳曰: "擧事之計, 似已決矣, 言于備邊司, 措處。"
地名: 高山 (全羅道, 縣（監）)
年: 1603.0

○丙申/卯時, 上御別殿, 領事柳永慶、知事尹根壽、特進官趙挺ㆍ柳熙緖、掌令李好義、侍讀官李德泂、獻納申慄、侍讀官權縉、假注書宋克訒、記事官金大德ㆍ權昕入侍。 上講《(周昜)
                  〔周易〕
                》
              《明夷卦》, 前受《明夷卦》, 自明夷于南狩, 止終不悟也, 音一遍訖。 德泂進講自六五箕子, 止以位言, 音二遍, 釋一遍。 上讀新受音釋各一遍。 德泂曰: "初大文, 以他卦觀之, 五爻爲君位, 六爻爲虛位, 而此卦, 則六二居君位, 五爻近六。 蓋箕子、紂之舊臣, 遭至暗之君, 居至近之地, 外雖晦藏, 內須貞正, 故謂之利貞。 他爻言利艱貞, 此不言艱者, 箕子雖不言艱, 而其意自見故也。 他爻皆云明夷, 而上六云不明者, 明已傷矣, 無明可傷也。 初登于天, 湯、武之事, 終入于地, 桀、紂之事也。 箕子當此患難之時, 欲紂庶幾悔悟, 至不辭佯狂爲奴, 不可疾貞, 意可見矣。 且不可疾貞, 校正廳釋云, 疾貞不可爲也。 今者本館校正時, 以勢不可爲之義, 釋之矣。" 上曰: "初大文小註, 有曰微子去, 却易, 比干一向諫死, 又却索性。 所謂索性, 何義耶?" 永慶曰: "此似語錄言, 其已甚之意也。" 德泂曰: "微子去之, 比干諫死, 同出於惻怛, 然貞而不利, 唯箕子, 至於囚奴, 乃能利貞也。" 上曰。 此言則(因)
                〔固〕
              然矣, 予不知索性之義, 問之矣。 無乃素字之義乎?" 暉曰: "古書有曰: ‘王安石, 索性小人。’ 云。" 上曰: "此誰人之言耶?" 暉曰: "臣不能記憶誰人之言, 而此言明有之矣。" 德泂曰: "猶言索隱行怪也。" 永慶曰: "不然。 猶言已甚也。" 上曰: "箕子之子孫, 後世無知者, 殊可欠也。 箕子朝周云者, 非箕子也, 乃微子也。 箕子以爲, 唯武王可與語道, 故只以《洪範》傳其道, 而不欲居中國, 率殷遺民, 東來于此。 實非武王之所封, 亦無朝周之理。 承訛襲謬, 遂傳後世, 作史不可不愼也。 陶侃之上天門, 范蠡之載西施, 古人謂皆虛說。 侃與庾亮, 不相能, 亮實構成其說。 西施死於兵, 五湖泛舟, 寧有是理?" 德泂曰: "彼狡童之歌, 亦非箕子之言也。 亡國之後, 豈可指君爲狡童乎? 古人以爲誤傳云。" 上曰: "有一天使。 謁箕子廟, 有詩曰: ‘白首有封逢聖武, 黃泉無面見成湯。’ 此眞無識之言, 不足數也。
                【此天使張瑾詩也。 當時忠義忤商王, 隱忍爲奴社稷亡。 白首有封逢聖武, 云云。 高山黑霧迷同水, 平壤荒墳對夕陽。 千古三仁傳不朽, 椒漿奠罷使人傷。】
              
              根壽曰: "世傳淸州
              韓氏, 乃箕子之後也。" 上曰: "何故?" 永慶曰: "有馬韓、辰韓、弁韓, 爲三韓國號, 故指韓爲箕子之後。" 根壽曰: "孔哥、印哥、鮮于哥, 皆是箕子之後。 蓋箕子之少子, 封於于, 故謂之鮮于。 古詩有云: ‘箕子枝裔多髯翁。 蓋指單于樞也。" 暉曰: "平安道
              鮮于哥, 相傳爲箕子殿參奉云。" 上曰: "有一天使, 見箕子墓曰: ‘此逆葬也。 汝國必無箕子子孫矣。" 永慶曰: "此則風水之說也。"
地名: 高山 (全羅道, 縣（監）)
年: 1608.0

○正言韓纘男
              
              司諫院連啓: "山陵都監提調、都廳亟命罷職。 自在先朝, 凡守令、 邊將, 雖有聲績, 必據七事之修擧、軍政之著稱, 至於再三, 然後始許論賞。 其餘些少微功, 則例施陞敍、表裏等相當之典, 其愼重之意, 可謂至矣。 近來名器漸輕, 倖門大開, 高山里僉使任義、京畿水使金去病、抱川縣監洪瑞龍、陽城縣監李義傳, 因兵使、御史陳啓, 至有賞加之命。 此俱非可紀之績, 不過尋常職分內事, 而特以資窮, 同陞金玉之列, 非徒爵賞太濫, 前頭諸道御史, 將必次第來啓。 若因其循例品題而一一論賞, 則褒功、命德之章, 幾何不至於易醉狗續之誚乎? 況末世人心巧詐, 希功、冒賞之輩, 百計營爲, 已成弊習? 任義, 本以微賤之人, 濫陞堂上, 旣已踰分, 而又嗾其家奴, 冒濫上言, 巧中機會; 金去病謀避北道邊將, 遽換畿甸重鎭, 方有物議, 而敎唆軍卒, 誣飾(星狀)
                〔呈狀〕
              , 欺蔽使命, 物情莫不駭憤。 請李義傳、洪瑞龍等賞加承傳, 勿爲擧行; 任義、金去病竝命罷職改正。" 答曰: "山陵都監堂上、都廳旣已推考, 不必罷職。 守令以下賞加, 乃獎其治績, 何用論改? 竝不允。" 

○正言韓纘男
              
              司諫院連啓, 請李義傳、洪瑞龍等賞加承傳, 勿爲擧行; 平康縣令
              安復善勢難獨免, 竝命改正; 任義、金去病等亟命罷改。 掌令尹
                
              啓曰: "臣等伏見因御史書啓, 京畿水使金去病、抱川縣監洪瑞龍、陽城縣監李義傳、平康縣監安復善, 俱以善治之故, 特命加資。守令之號稱善治者, 未必皆眞實。故必久於其職, 終始不怠, 人無異議, 只以爲
              然後方施勸勵之資, 若或濫施, 則名器不重, 反多解體之人矣。縣監乃纔出六品之微官, 今若以一遭善政之啓, 超越許多品級, 直躋堂上, 則實近古以來, 所未有之擧也。金去病謀避北關, 圖授畿鎭, 方有物議, 而欺誣使命, 反占恩賞。高山里僉使任義, 雖有築城之勞, 是乃渠職分內常事, 絶無可賞之功, 而嗾奴上言以干恩命, 極爲詐濫。 如此等人, 宜罰而不可賞。請洪瑞龍、李義傳、安復善加資承傳, 勿爲擧行; 金去病、任義竝命罷職改正。" 答兩司曰: "當此汚吏肆欲, 赤子倒懸之日, 李義傳等善於臨民, 治績茂著。予於初服, 特施嘉乃之典, 有何所傷? 任義長年塞上, 力於國事; 金去病淸謹自持, 撫恤軍卒。 如此之人, 寵擢聳動可矣。勿爲煩論。"
地名: 高山 (全羅道, 縣（監）)
年: 1620.0

○庚申十一月二十三日
              庚
              丙申刑曹判書韓纘男啓曰: "臣伏見全羅監司柳穡上疏, 狼藉臣言, 不遺餘力, 臣竊怪焉。 臣弟松禾縣監韓德胤爲高山縣監時, 捕大黨夢世, 仍憶頃年刑房承旨時, 自上傳敎, 湖南有假號之賊, 令監兵司盡心捕捉, 下諭至再。 臣言于穡之子允昌
              曰: ‘古人亦有水旱盜賊, 必皆聞奏, 如此巨盜, 令鑑何不上聞而窮治(乎? 黨與)乎? 弟之捕賊, 職也, 何罪焉? 願令公護恤。’ 云(云)。 臣之愚意, 穡是別種人也, 嫉弟如讎, 只欲使穡弛怒而爲德胤地也。 允昌之私通於厥父者, 臣未知其何如也。 人各有所見, (知者見之智, 愚者見之愚,) 群盜不足憂者, 渠之見也, 微功不足數者, 渠之見也, 爵賞不可濫者, 渠之見也, 掩置而不聞者, 亦渠之見也。 渠見如是, 何與焉而有刻骨難忘之怨乎? 臣頃忝憲長時, 聞潭陽校奴與府奴相鬪於校庭, 校奴(不支), 投入殿內, 追擊大鬨, 儒生上書于
              穡, 請治其罪, 穡囚之, 翌日受十同之布, 放之, (南中藉藉言之云。) 臣聞來不勝痛駭。 (物議以臣不發爲非, 然臣之意, 告君之辭, 必得其實狀, 然後可以論啓適。)
              適
              全羅都事崔公望, 拜辭日, 來見臣, 臣言: ‘事係聖廟, 則雖片瓦之飄, 必有慰安之擧, 況於厮徒之作亂乎? (此前古所未有之大變, 而傳聞不可盡信故止耳。) 君本道人也, 又爲幕官其詳在此行也。 (事若不實則已,) 若果然則豈可一刻而容貸乎?’ 豈料公望帖身於穡之肘下, (仰穡之鼻息媚穡之顔色,) 添作一款剩語乎? 仍嫌而陷人者, 莫若非大奸慝如永慶者, 不可爲也。 穡, 永慶之姪也, 無乃習熟見聞於其家, 而不自知其言之容易也, (言之容易不難知也。) 要上之恩, 以固其爵位, 證臣之言, 以亂其彈章, 其心似巧而拙, 似險而愚矣。 (噫!) 堂堂聖朝, 豈無才俊, 而以逆族使按一方, 濁亂至於此極乎? 臣是終始討逆者也。 誅永慶, 滅悌男, 而悌男之族良臣擧名, 永慶之姪柳穡投疏, 臣之危雖不可言, 然職忝正卿, 義不可辱羞與逆族同朝, 請(亟)命罷斥臣職。"
地名: 高山 (全羅道, 縣（監）)
年: 1628.0

○兵曹判書李貴啓曰: "國家設驛之初, 必擇良田, 以資立馬, 多定奴婢、驛吏、日守、以備使喚。 雖在平時, 驛役倍於他役, 驛卒相繼逃散, 必察訪得人然後, 乃可收拾。 如良才、迎曙、銀溪、高山、金郊、大同、魚川, 則直以臺諫、侍從, 各別擇遣爲當。 且將《大典續錄》謄書以啓, 請以此下諭八道,使之申明擧行。" 答曰: "依啓。 其中有各驛給復結數、率丁定給之數, 宜考癸亥年裁省廳公事及軍籍時備局公事, 施行。"
地名: 高山 (全羅道, 縣（監）)
年: 1631.0

○上引見秋信使朴&#x25D87;。 上曰: "虜中情形如何?" &#x25D87;曰: "祖大壽專任關河恢復之責, 已復八大鎭。 若守凌河, 可以盡復廣寧、遼界, 故奴兵知天兵之將守凌河, 盡撤國中之兵, 攻其不意。 大凌河城守未完, 祖將盡守禦之策, 堅壁以待。 奴兵分鎭於凌河城, 大砲所不及處, 築城、掘壕, 作虛橋、設內城, 外置八鎭, 爲援兵結寨。 諸將因請決戰, 汗曰: ‘凌河之人, 天所以授我’, 因堅持不戰, 祖將食盡, 詐降而走。 汗旣陷其城, 不殺一人。 回軍時, 請臣往觀, 大張兵勢, 軍幾六七萬矣。" 上曰: "張春之被擄, 明白耶?" &#x25D87;曰: "設宴之時, 每令張春出坐, 形體短小, 年可五十許。 朱之蕃之弟亦被執, 終始不屈, 張、朱兩人, 不爲剃頭。 城外有長興寺, 張、朱着漢服, 居於寺中云。" 上曰: "此可嘉矣。" 上又問曰: "汗之容貌、動止如何?" &#x25D87;曰: "容貌則比諸將稍異, 動止則戲嬉言笑, 無異群胡。 飮食及賞物, 必手自與, 每於宴飮, 置酒器數十餘, 呼愛將於床下, 親酌而饋之。 蓋收合雜種, 故患不能一其心耳。" 上曰: "汗子與其父何如?" &#x25D87;曰: "其子名好古伐於, 年二十餘, 容貌不凡, 頗有弓馬之才。 且貴榮介有子六人, 皆有兵權, 但八王互相猜疑, 豈得久安乎? 臣之妄見, 必有相殘之事矣。" 上曰: "何以知其然耶?" &#x25D87;曰: "一高山, 若差人於某處, 則其餘七高山, 亦各送一人, 以爲證參之地。 我使之入去, 八高山輪回供饋, 事必務勝, 此亦猜疑之致也。 龍骨大, 汗之最信愛, 而見臣時, 必與八高山之人偕來, 恐其見疑以告陰事也。" 上曰: "汗之待遇, 與鄭文翼何如?" &#x25D87;曰: "其時不知文與武, 故諸胡不通姓名而直入, 今則必下馬大門外, 通其姓名, 入云則入, 禮之甚恭。 汗亦於私室, 設別燕, 坐臣于坐傍, 鋪氈五重, 以金鉢、玉盃, 酌酒而勸之矣。"
地名: 高山 (全羅道, 縣（監）)
年: 1648.0

○命驛吏良妻所生女子, 勿錄驛案。 甲申秋, 高山察訪啓請於驛吏案元戶姓名之下, 其所生勿論男女, 竝皆懸錄, 兵曹遂行會各道, 各驛一體施行。 至是, 京畿、洪淸、全南、慶尙四道凡十九驛驛吏等以爲: "高山爲驛, 本無元來驛吏, 故丙午年間, 除出各司公賤, 以爲驛吏, 而其所生子女, 竝皆錄案, 少無良賤之別, 於事勢、法例, 俱爲當然。 若洪淸等四道諸驛, 則自初卽有驛吏、驛子之別, 驛吏則世世良族, 許通仕路, 與鄕吏同, 而今乃以其良妻所生子女, 錄在驛案, 與驛奴婢同, 數百年良人子孫, 一朝將爲賤人之歸。" 遂相率入京, 擊錚陳訴, 請依古規, 其良妻子女, 勿錄案從良, 上令刑曹, 詳察處置, 俾無冤枉。 刑曹行會諸道, 使之査啓, 皆以爲驛吏良妻所生子女錄案, 無前例。 上更令問于大臣, 領相金自點以爲: "驛吏非驛卒之比, 乃良人而有許通仕路之法, 以良人娶良女, 其子女便當從良。" 左相李景奭以爲: "宜勿許。" 上從自點議。
地名: 高山 (全羅道, 縣（監）)
年: 1663.0

○兩司請對, 上引見於熙政堂。大司諫兪〈㯙〉曰: "謹天戒振頹綱, 正心修德, 雖是陳腐之談, 若聖上於此, 務行實事, 豈不可以回天怒乎?" 掌令金益廉曰: "天變之作, 實由於人事之所召, 而國事委靡, 日甚一日, 上下之間, 情志不孚, 兩司所爭, 若是持久, 而天聽逾邈, 臣竊悶焉。" 撤曰: "殿下之每以不允勿煩爲敎者, 聖心以爲, 無與於存亡之幾而然耶? 抑不察細民之疾苦而然耶? 臣等實未知聖意也。" 上曰: "予意已諭於前日登對時, 而諸臣不知耳。 祖宗所嘗賜給者, 至于予身而盡罷, 心所不安。 至於海水折受, 已令査覈, 豈必盡革山海折受, 然後快於心乎?" 正言李光稷曰: "國家之事, 弊生之後, 雖祖宗法制, 不可膠守, 而不爲更張, 況諸宮家之少得失乎?" 掌令李堥曰: "諸宮家庄奴, 勿侵雜役, 固爲有弊, 而至於假稱募入, 爲逃賦役之淵藪者, 其害尤甚也。" 益廉曰: "聖上一視之仁, 寧有彼此, 而每於宮家, 視若私人, 曲庇偏護, 乃至於此, 群情悶鬱矣。" 上曰: "非爲私也, 所謂雜役勿侵, 其來久矣。" 兩司因極陳諸宮之弊, 上終不允。 益廉曰: "古人因災進戒者, 未嘗不以收拾人才爲言。 往在癸巳年, 有雌鷄化雄之變, 其時因諸臣陳達, 令大臣及二品以上, 各薦人才。 今亦當依先朝已行之例, 令二品以上三司官, 各薦進人才矣。" 上曰: "雖非災異, 人才收用最急。 而但今之人才, 不如古矣。" 益廉曰: "天生一代之才, 足了一代之事。 聖上豈能獨運萬機乎? 必須得人, 然後可以共理, 收用人才, 豈非今日之急務乎?" 上曰: "爾言是矣。 其令各薦人才。" 益廉又曰: "近來大臣, 全不擔當國事。 姑以一事言之, 水原府使, 自先朝別爲擇送, 而近來多不擇人, 軍政怠慢, 軍兵不可用云, 甚可惜也。 向者南漢軍兵, 遣御史點閱, 水原亦可使御史, 一番點閱也。" 上曰: "過客使後, 發遣點閱可也。" 光稷曰: "天心仁愛人君, 災異之作, 安如非警動玉成之地? 古人曰: ‘血氣方强, 戒之在色。’ 此實至當之論。 小臣愚妄, 不得不以此憂慮聖躬, 敢此冒達矣。" 上笑曰: "爾言甚善矣。" 光稷又曰: "臣有所懷, 不得不盡達。 竊聞宮禁不嚴, 宗室、駙馬等, 出入無節, 且聞頃日, 招會駙馬、王子、王孫於禁中, 以諸宮家妓樂隨入云, 果有此事, 恐非遇災修省之意也。" 上曰: "公主、駙馬, 有時入見, 丘史輩, 或有隨公主出入, 而張樂之事, 則無之矣。" 光稷曰: "臣誤聞而妄達, 不勝惶恐矣。" 上曰: "有聞卽陳, 有何所嫌乎?" 光稷又曰: "駙馬多留宿於宮中云, 未知然否?" 上曰: "自先朝, 駙馬出入時多, 而今則未嘗頻數出入矣。" 益廉等啓曰: "見慶尙監司狀啓, 則釜山僉使李廷沃, 當館倭作挐之時, 恇怯失措, 取侮辱國甚矣, 不可罷黜而止。 請拿問定罪。" 上曰: "觀其狀啓, 別無拿問之罪矣。" 又啓曰: "近來各衙門, 不念國體, 各私管下, 事有相干, 輒先務勝, 終至上煩天聽, 有若相訟, 此亦朝廷不尊, 紀綱不立之致也。 李浣身爲大將, 不能檢束軍卒, 有此駭異之擧, 而不知自反, 乃爲分疏, 其驕蹇自恣之習, 不可不懲。 請罷推。" 上曰: "所失不專在於大將。" 不允。 又啓曰: "中軍不能檢束管下之罪, 與大將無異, 請鄭傅賢罷推。" 不允。 又啓曰: "刑曹參判李翊漢, 互相爭辨, 有若相訟, 事體不當。 請推考。" 上曰: "已令査覈, 姑勿推考。" 又曰: "不有將令, 益肆橫挐, 則便是亂卒, 揆以軍法, 自有其律, 不可泛然推治。 請首倡軍士崔景弼, 依律處斷, 其餘結黨作亂人等及刑曹書吏、使令之亂打訓局下人者, 令付有司, 依法科罪。" 上曰: "景弼則今己囚繫, 其他作亂軍卒及刑曹下人等, 依啓科罪。" 又啓曰: "宗廟石橋修改之後, 化主輩, 刻立下馬碑云, 請令漢城府撤去。" 上從之。 正言尹遇丁請中外罪囚, 令該曹及諸道監司, 卽爲疏決, 特用曠蕩之典。" 上曰: "纔經審理, 只時囚罪人, 趁卽疏決。" 持平李叔達曰: "敎養官之設, 諸道皆無實效, 而咸鏡南道尤甚。 爲敎養官者, 地望素輕, 勸課全廢, 今若依居山、輸城例, 以高山察訪兼敎養官, 巡歷勸課, 則不無實效矣。" 上曰: "分付該曹。"
地名: 高山 (全羅道, 縣（監）)
年: 1672.0

○上御養心閤, 引見大臣及備局諸臣。 右相金壽恒曰: "兩西、嶺南丙午以上糶糴虛錄,
                【兩西三萬餘, 嶺南六萬餘石。】
               旣已査啓, 臣與領相鄭太和相議, 則亦以爲: ‘今雖後時, 不可不蕩減, 以示朝家德意。’ 云。 他道亦宜令一體査啓, 而其時守令, 則亦當論罪矣。" 上曰: "兩西及嶺南虛錄糶糴, 爲先蕩滌。 守令則待他道査啓後, 一時稟處。" 壽恒又曰: "高山察訪李益泰以驛卒良妻所生, 陞爲驛吏事上疏, 請令廟堂稟處。 驛卒之良妻所生, 以新定事目論之, 則當從良役, 而自前朝家以驛卒爲重, 至於驛卒之娶私婢所生, 亦皆屬驛, 其意有在。 況驛吏異於賤役, 驛卒良妻之子, 陞爲驛吏, 似不失從良之意矣。" 上曰: "然則驛卒良妻之子, 仍舊屬之驛吏可也。" 仍問曰: "驛卒娶私婢所生, 則男從父役, 女從母役耶?" 參贊閔維重曰: "然矣。 而亂後則娶私賤所生, 俱屬於驛矣。" 壽恒曰: "近者公私賤良妻所生, 從母役事, 判府事宋時烈之所建白。 今此驛卒事, 亦當相議定奪矣。" 上曰: "驛吏本非賤役, 與公私賤良妻所生從父役, 有別矣。" 壽恒曰: "驛卒良妻所生子, 則當屬於驛, 而女則何以爲之?" 上曰: "子女不可異同, 事目中一體許爲驛吏似可。" 壽恒曰: "不但北路, 他道亦宜一體分付。" 上可之。 壽恒又曰: "黃海監司啓請延白被災邑諸般身役, 特許減除矣。" 上曰: "上年被災邑, 何以爲之?" 戶判金壽興曰: "尤甚被災邑, 則收捧三分之一, 其次邑則折半收捧矣。" 上曰: "然則此亦減半收捧, 而此後, 他道竝依此爲式可也。" 吏曹參議李端夏曰: "卽今形勢, 必須變通軍役, 然後國可支、民可保, 故前日臣以軍兵事, 略有所陳達矣。 精抄軍加設之後, 添一新兵, 經費不貲。 臣意精抄加設之代, 宜量減都監之軍, 如其不然, 精抄軍勿使上番, 而捧其布亦可矣。" 知事柳赫然曰: "江原道木花尤貴, 砲保番布之難, 倍於他道。 而此事不在諸般身役減除之中, 今當別爲定奪矣。 軍布應納者, 或二匹、或三匹, 而三匹則決難收捧。 減其一匹, 與應納二匹者同之似可。 而今番則減捧後, 他無推移之處, 是可悶也。" 壽恒曰: "賑恤廳猶有餘儲, 可以此推移矣。" 赫然仍又曰: "減去都監軍額之意, 端夏亦嘗言於臣, 而都監軍兵, 非三部則不成部局。 端夏所謂有闕勿補云者, 決然不可。 端夏以爲: ‘丙子年南漢守城時, 都監軍兵不過二千餘名, 而不見其不足。 今亦不必務多, 以糜國計。’ 云。 卽今雜色軍雖多, 元軍則不過三千餘名。 比諸丙子軍數, 不至甚多。 所謂雜色, 亦是不可無之軍。" 端夏曰: "赫然所謂三部, 雖一千二千, 皆可作局。 別隊一軍, 亦可成部, 唯在善爲部分而已。 何必滿五千然後, 方爲三部乎?" 上取覽赫然所進小帖, 敎曰: "都監軍已減之數, 幾至千餘, 而除馬兵則爲八百四十名耶?" 赫然曰: "然矣。" 壽恒曰: "以減一部爲敎, 而所減之數, 則不滿一部, 而一年所減之米, 則八千餘石矣。" 赫然曰: "前後通計, 則出身雜色軍所減之米, 多至萬石矣。" 吏判李慶億曰: "外方束伍復戶, 例給五十束, 鳥銃自備者, 則加給五十負。 而頃因年凶, 應給一結者, 減給五十負, 應給五十負者, 全減不給矣。 今年亦無操練之事, 姑爲仍減似當。" 上曰: "其他復戶, 亦爲減之耶?" 慶億曰: "如內官、醫女等復戶亦減之, 而死節人子孫復戶, 前於庚戌, 因上敎勿減, 故今亦不減矣。" 上曰: "內官、醫女等復戶則明春爲始給復, 束伍則特明秋操練給復。" 壽恒曰: "近來外間以爲, 宮禁不嚴, 聽聞可駭。 聞醫官梁濟臣欲以軍官入北京, 請於使臣昌城君
              佖, 佖却而不許。 其後濟臣以上敎傳之, 欲隨往, 佖聞之大駭, 叱責以退。 日者, 佖來見臣問之, 佖以爲: ‘濟臣言欲往之意于內官, 內官尋傳上敎。’ 云。 此類若不隨現重究, 則無以杜邪徑而解群惑也。" 上曰: "此事有曲折。 聞昌城君有病欲率去, 而以御醫爲難云, 故予以爲, 如欲率去, 有何不可云矣。 渠何敢以予言傳之耶?" 壽恒曰: "濟臣議藥之任, 請先汰去, 仍拿問何如?" 上從之。 壽恒曰: "當該內官, 宜一體拿問。" 上命先罷後推。 執義趙遠期啓曰: "內官敢以私語, 猥達天聽, 非但中外竊議, 且關後弊。 請當該內官與濟臣一體拿問。" 上曰: "曲折有異。" 不允。
地名: 高山 (全羅道, 縣（監）)
年: 1679.0

○先是, 高山察訪趙持謙以監司李元祿之子, 濫乘驛馬啓聞, 元祿被編配之律。 至是, 都承旨閔黯盛陳監司受制察訪, 不可號令一道之意。 同經筵權大載繼言: "持謙往來高山時, 伴儻奴子皆乘驛馬, 此亦法外濫騎也。" 上以躬自犯, 而請罪監司之子, 爲損國體, 命拿問。 及納供無實, 特放。
地名: 高山 (全羅道, 縣（監）)
年: 1694.0

○設三省鞫廳, 按治高山私奴忠立ㆍ生
              
                【生一人名。】
              占山弑主之罪, 正刑如法。
地名: 高山 (全羅道, 縣（監）)
年: 1712.0

○戊寅/諫院申前啓, 又論: "高山察訪吳羽進, 以本道之人, 畀以此任, 決不能彈壓。 請改差。 中和府使梁益命, 田三稅作銀上納於地部, 而與商賈輩符同, 興販利息, 盡歸肥己, 率蓄尹姓人之婢, 出入村家, 索賂狼藉。 請罷職。" 不允, 梁益命以更加詳察, 下批。
地名: 高山 (全羅道, 縣（監）)
年: 1733.0

○平安監司權以鎭廉探江邊事情, 得其土人所言以爲: "江界
              高山里鎭越邊彼地, 有細洞、九郞哈洞、古道水洞三洞, 而細洞則通路於理山境婆猪江, 北距瀋陽不過五日程, 胡人造家十六七戶, 常住三四百人, 家畜我國人三四名, 其主胡山西人李登四。 渭原郡下把守、直洞堡之間, 有秋洞, 今年夏初, 亦作家墾田, 其下乫軒洞上把守越邊也。 屯洞亦有十四五胡人家, 唐貨各種充牣於七間庫舍, 通商我國, 以我國物又爲通商於瀋陽等處。 有二主胡, 一則瀋陽人王三平, 一則唐姓或稱湯姓。 此三胡皆以萬金大賈, 犯法敗業, 逃在此中。 其往來通貨於我國者, 皆我國人之逃在胡地者, 其中阿耳鎭官奴世必、鎭卒趙永望最著。 其管掌文書者, 亦我國逃人, 自稱金書房, 而容貌擧止, 甚似亡命賊鎭紀。 鎭紀曾爲馬馬海權管, 故土人多識其面云, 此言未知必然, 而亦安知其不然也。 又其各洞胡家, 不可勝數。 伐登越邊, 有皇帝城坪, 大野豐草, 常牧胡馬數千匹, 今年則無一匹, 皆爲採蔘人牽去。 我國奸民日日往來, 又常留住於胡幕, 稱以假子, 情過骨肉, 往來我境, 晝夜無常, 江邊民人, 皆知彼中事情, 公傳道之。 其方略措置, 臣必親至其地, 隨事啓聞, 而聚其小小村落, 以成大村; 聚其殘堡, 成大官府, 然後方有一分之益。" 馳啓以聞, 政院密封以入。
地名: 高山 (全羅道, 縣（監）)
年: 1767.0

○癸亥/上引見大臣備堂。 領議政金致仁請寢藏樂之命, 不許。 又請移定先正文正公
              趙光祖奉祀於文普七寸親。 蓋文普以奉祀孫, 戊申誅, 先正祠版寄在於其奴舍故也。 先是有奉祀孫錄用之命, 故大臣陳白, 命令本道査問狀聞後, 令該曹擧行。 命放高山前察訪權穎。
地名: 高山 (全羅道, 縣（監）)
年: 1776.0

○關北察民隱御史李會遂復命。 是年正月會遂奉英宗命而出, 至是反面, 以十條弊瘼別單以啓, 備邊司覆奏: "其一, 田政改量, 依文川等三邑, 從實踏驗, 使各邑守令, 每年擧行也。 其一, 安邊、文川、定平三邑交濟倉舍, 分設便否, 令道臣狀聞也。 其一, 武學依舊例許赴都試, 慰悅邊情也。 其一, 婢貢減罷後, 內奴所納雜役, 兩本宮別差, 依舊濫徵之弊, 嚴飭減給也。 其一, 鏡城以南十四邑貢布升色, 一遵五升三十五尺之式也。 其一, 劃給本道營賑耗中, 田米七百石, 於高山、居山兩驛, 每年分給馬戶, 以救絶站之患也。 其一, 森森坡、黃拓坡、造山堡等三鎭土卒, 以附近寺奴, 量宜加定也。 其一, 開市所用雜種不足者, 令道臣措備, 以除民間責納之弊也。 其一, 三、甲無鹽, 劃送隣邑之鹽也。 其一, 痛懲推刷官之弊也。" 幷從之。
地名: 高山 (全羅道, 縣（監）)
年: 1832.0

○禮曹, 以各式年京外忠、孝、烈狀報政府分等抄啓。 孝子旌閭秩。
                【京居故奉事金載健, 故學生尹滋榮, 水原府故嘉崔一晃, 開城府故進士全聖賓, 故武及第文基永, 故士人文尙穆、李瀁春, 公州故府使閔鎭綱, 鴻山故士人康世郁, 燕歧故士人柳始采, 谷城故士人安孝天, 咸平故士人安鳳胤, 全州故士人崔性全, 善山故嘉善姜允河, 安東故進士金正根, 三嘉故士人金時卿, 橫城故士人徐繼聖, 兔山故學生朴泰謙, 白川贈參議李益采, 平山故學生徐景裕, 平壤故士人金得南, 其弟得昌, 咸興故學生朴尙裕, 故五衛將李光福, 慶興閑良鄭陞九, 安邊故士人崔鎭弘。】
              孝女旌閭秩。
                【南平故士人吳柱學女十二歲兒。】
              孝婦旌閭秩
                【京居故校理李允謙妻趙氏, 春川故士人林壽崗妻金氏, 海州故士人吳載顯妻李氏。】
              烈女旌閭秩
                【京居故通德郞許澍妻柳氏, 故及第申弼朝妻李氏, 故士人李寅衡妻林氏, 故學生柳昶妻李氏, 故學生蔡東秀妻權氏, 故輔德李敬參妻申氏, 故學生金履休妻李氏, 故進士李鍾九妻南氏, 水原府故士人宋洛秀妻鄭氏, 江華府故劉聖弼妻李氏, 開城府故士人林挺㠎妻林氏, 故學生高命巖妻金氏, 故士人張漸秀妻李氏, 牙兵崔重玉妻裵姓, 高陽故士人兪益煥妻李氏, 故士人鄭遂觀妻李氏, 龍仁良人崔在寬妻金姓, 金浦故學生梁鍾五妻安氏, 始興故學生張錫泰妻李氏, 永平故士人金義孝妻李氏, 南陽故士人尹惟懋妻洪氏, 安山故士人李昹永妻柳氏, 長湍故士人朴壽泓妻黃氏, 竹山故士人崔學周妻權氏, 公州故士人李晶遠妻吳氏, 故生員韓得衍妻朴氏, 西原故士人宋一琦妻鄭氏, 洪州故士人李鵬浩妻金氏, 槐山故士人李獻圭妻朴氏, 牙山故學生金昌漢妻姜氏, 光州故士人朴性立妻李氏, 古阜故士人金允文妻李氏, 故士人李文邦妻盧氏, 故士人金瓚榮妻宋氏, 同福故貢生吳時炫妻金姓, 扶安故士人金豐夏妻朴氏, 泰仁故士人金道益妻權氏, 高山故士人鞠致權妻任氏, 南平故士人吳柱學妻金氏, 羅州故士人鄭榮裕妻廉氏, 綾州故士人裵舜祐妻吳氏, 安義故士人林翰臣妻朴氏, 咸陽贈參判權壽龍妻姜氏, 慶州故士人金聲極妻孫氏, 晋州故士人曺玧妻李氏, 大丘故鄕吏李恒彦妻洪姓, 故士人鄭匡一妻宋氏, 善山故業儒朴元澤妻朴姓, 三嘉故士人金時卿妻鄭氏, 禮安故士人李晩徽妻李氏, 安東故鄕吏金昌裕妻徐姓, 狼川故閑良張豐薰妻朴姓, 平海故幼學南泰陽妻車氏, 洪川故士人朴潤亨妻朴氏, 故學生李根鳳妻宋氏, 橫城故士人徐繼聖妻盧氏, 贈參議徐禮元未筓女, 故士人鄭俊濟妻金氏, 原州故士人崔允濟妻李氏, 黃岡故士人洪泰奎妻趙氏, 故士人趙錫瑨妻安氏, 谷山故士人金璘錫妻孫氏, 海州故士人申在一妻金氏, 故士人李時龍妻鄭氏, 故士人全時潤妻金氏, 江界故良人李泰龍妻朴姓, 義州故士人李大洽妻韓氏, 故士人獨孤籌妻崔氏, 泰川故士人金圭佰妻白氏, 价川故士人金利徵妻金氏, 平壤故士人朴道常妻李氏, 成川故士人李黯錫妻張氏, 德源故士人康履琥妻鄭氏, 北靑故學生鄭泰邦妻安氏, 穩城故良人金景佐妻張姓, 安邊閑良申益愼妻李姓, 故士人崔鎭弘妻鄭氏, 咸陽故士人朴昌建妻金氏, 厚州故士人許任妻崔氏, 洪原故士人金允恒妻姜氏。】
              節婦旌閭秩
                【益山故士人蘇全妻閔氏, 慈山
                  朴氏女。】
              忠婢旌閭秩
                【三陟私婢昌分。】
              忠臣贈職秩。
                【蔚山故通政李應春, 其子故訓鍊正承金, 倭變時父子倡義, 應春戰死於開雲浦, 承金多効功績者也。 三嘉故副正金蘭孫, 倭變時倡義戰死於鳳城山下。 梁山故學生鄭好仁
                  倭變時, 入聖廟抱五聖位板而出, 因被俘, 在獄九年終不屈老也。】
              孝子贈職秩
                【京居故僉知崔尙裕, 開城府故士人韓泰鎭、洪禹績、全氣大、韓敬儀, 陽城故學生徐命埰, 麻田故進士鄭贇, 陽智故學生高履明, 加平故學生朴廵, 龍仁故學生吳命喆, 驪州故參奉具圭錫, 長湍故士人李德潤, 安城故士人兪漢佑, 溫陽故士人金命性, 文義故士人金秋鎭, 燕跂故士人柳始明, 天安故士人李弼亨, 韓山故通德郞閔鈺, 其子故士人深, 木川故士人柳疇錫, 靈光故士人辛錫, 南原故學生李文冑, 古阜故士人金道器, 萬頃故士人任命恒, 故進士南宮&#x255AD;, 金堤故士人趙裕德, 長城故士人邊相賢, 全州故部將李馨遠, 故士人金運德, 安東故士人金始器, 故將仕郞申晫, 安義故士人林翰臣, 河陽故士人裵爾仁, 晋州故士人曺命勲, 尙州故學生成泰柱, 金山故處士李議峻, 春川故士人林壽崗, 原州故學生李漢傑, 海州故士人朴瑞東, 金川故士人沈景之, 長淵故學生姜翊周。】
地名: 泰仁 (全羅道, 縣（監）)
年: 1427.0

○罷左議政黃喜、右議政孟思誠職, 收判書徐選職牒。 配刑曹參判申槪于江陰, 大司憲趙啓生于泰仁, 刑曹佐郞(安崇信)
                  〔安崇善〕
                
              于白川。 杖徐達一百, 贖流三千里。 杖溫水縣監李守剛一百, 流三千里于光陽。 贖前知稷山縣事趙珣杖一百、徒三年。 杖稷山縣監李韻、木川縣監尹煥各一百, 贖徒三年。 杖大興縣監盧皓九十, 贖徒二年半。 新昌縣監郭珪、新昌敎導康胤, 各杖一百、徒三年。 杖都事愼幾一百。 徐達, 選之子, 黃喜之壻。 陪母崔氏, 將歸大興縣, 道過新昌縣, 怒縣吏不禮而逃, 使僕芿叱宗等三人捕之。 芿叱宗路捉一吏, 縛而前驅, 使指逃吏家, 有吏表芸平者見之曰: "是何人? 當空官時, 如此縛打吏耶?" 僕等怒其言, 捽芸平蹴踢, 且以大杖亂打臀背十餘下, 曳至達所。 芸平恍惚不得言, 達乘怒不察, 謂佯醉而默, 使伴人徐得反接, 又杖膝脚五十餘下, 芸平翌日乃死, 其家訴於監司, 監司趙啓生, 使趙珣、李守剛, 同鞫于新昌。 珣、守剛, 以達主使打下, 具獄辭, 授新昌官奴, 報于監司。 會喜爲二相, 以新昌乃判府事孟思誠本鄕, 請屬使仇家和解。 芸平兄卜萬者適來京, 思誠呼來勖之曰: "毋使鄕風不美。" 且通書于新昌守郭珪, 俾圖之, 徐選亦詣珪與守剛處, 辭以獨子, 請見憐。 盧皓, 選壻也。 以隣官或親進、或使人哀乞。 於是珪通於皓曰: "差使官報牒以行。" 皓遂要於路而取之。 康胤亦崔氏族也。 誘仇家以利, 勸之和, 卜萬亦受賂, 以思誠及珪言, 曉比仇家云: "死者不可復生。 本鄕宰相時任守令之命, 以吏不從, 終置身何地?" 遂書私和狀, 授芸平妻, 呈于新昌, 轉送溫水縣, 守剛與珣議, 更集干證人, 遂反獄辭免達, 歸罪芿叱宗, 報于監司, 監司令尹煥、李韻覆鞫, 煥等亦受選、皓及守剛請辭, 依前案以報。 監司趙啓生、都事愼幾不更審, 移報刑曹, 刑曹佐郞安崇善, 淹延七朔, 不復論移更推, 參判申槪亦不省審, 放免徐達, 歸獄芿叱宗等, 照律報政府, 政府以聞, 上疑獄辭頗有違端, 下義禁府, 更鞫科罪。 達律當絞, 上以獨子, 特減死贖流。 珣方在衰絰, 亦贖之。
地名: 泰仁 (全羅道, 縣（監）)
年: 1464.0

○壬戌/以權攀代鄭軾爲軍籍使。 刑曹啓: "泰仁縣吏宋祉與洪習等僞造宣頭案, 冒受諸司奴婢所贈綿布五百六十匹, 餘物稱是, 請各杖一百, 流三千里。" 命屬極邊官奴。
地名: 泰仁 (全羅道, 縣（監）)
年: 1470.0

○刑曹三覆啓: "泰仁囚私奴金山ㆍ山石伊ㆍ擧石、良人趙守生, 燒人屋、殺人、强盜罪, 律該斬不待時。" 從之。
地名: 泰仁 (全羅道, 縣（監）)
年: 1472.0

○刑曹三覆啓: "泰仁囚白丁李得戒殺人强盜罪、羅州囚良人金存、姜今劫姜習等家强盜罪、靈光囚私奴朴明劫李奉家强盜罪, 竝律該斬不待時, 依受敎, 妻子永屬邊邑奴婢。 金堤囚白丁李刈沙里、成萬乙珍、今音同等成群劫奪吳永壽家牛罪, 依受敎, 斬待時。" 皆從之。
地名: 泰仁 (全羅道, 縣（監）)
年: 1474.0

○傳旨刑曹: "放典獄廳直定役李仁春、律學廳直定役孟有才ㆍ韓內隱山ㆍ朴得金ㆍ朴乙生ㆍ崔豆乙萬ㆍ金自新ㆍ金今同ㆍ仁萬ㆍ姜自山ㆍ宋云山ㆍ趙巨乙吾未ㆍ金今音勿ㆍ全未同ㆍ全珍ㆍ李元吉ㆍ張赤擧烟ㆍ金守山ㆍ孔哲山ㆍ金義ㆍ孔石伊ㆍ朱山ㆍ李莫同、藥房徒年定役金貴全、刑曹皂隷定役韓承重、驪州充軍洪今生、月串充軍李仲山、井浦充軍北間ㆍ白山ㆍ金敬、 坡州徒年定役李叔武ㆍ李次仲、漣川徒年定役任址、坡州充軍崔山、海州永屬僧學空、鳳山充軍姜牛叱ㆍ同徒年定役宋自貞ㆍ付處田吉甫、瓮津充軍李祐、信川充軍金尙勇ㆍ羅叔明、吾叉浦充軍金南守ㆍ徐孟孫ㆍ金致和ㆍ金誌、遂安充軍韓孝順、長淵徒年定役張末生、龍媒梁充軍李同ㆍ李末同、許沙浦充軍金孝榮ㆍ金孝元、瑞興充軍崔植、廣巖梁充軍金孝民ㆍ金上佐、黃州充軍李永山、海州充軍崔莫同ㆍ金尙、江陵烽火干定役安好之、昌城流金仲珍、渭源充軍田萬ㆍ官奴定屬李春今ㆍ定役李守知、肅川定役朴山、中和定屬金巨勿ㆍ宋石柱、龍川定役婢召史、義州定役金嚴同ㆍ金莫同ㆍ黃有丁ㆍ李卵同ㆍ定屬石山、熙川流朴波迴、龍崗定役吳敏正ㆍ僧義公、龜城充軍方玉仇知、寧邊充軍金義文ㆍ李自義ㆍ得夫ㆍ權永通ㆍ金丁ㆍ全以善ㆍ付處李念佛、江界流小莫同、鐵山充軍崔仲文、蔚山充軍朴元進、唐津充軍鄭仁和、昆陽充軍僧學官、寧海充軍文玉同ㆍ朴永山ㆍ李善同ㆍ郭石同ㆍ李壽生、咸昌定役行眞僧戒守、長鬐充軍姜處賓、泗川充軍金自溫、丑山浦充軍朴潤德、固城流今音同、珍島流琴永、泰仁充軍姜自延、突山浦充軍白宗、扶安永屬良女繼石、珍島永屬今音同、萬頃永屬婢永非、黔毛浦充軍崔閏正、羣山浦充軍金同叱三、旌義定役韓仇叱金ㆍ韓恠祿ㆍ韓恠中、康津流金鼎鉉、永興定役嚴守明、穩城定役朴春生ㆍ韓永實ㆍ姜乙巳ㆍ朴德金ㆍ申自平ㆍ崔田己ㆍ朴元忠。"
地名: 泰仁 (全羅道, 縣（監）)
年: 1475.0

○戶曹據全羅道觀察使芮承錫啓本啓: "本道泰仁縣蠶室一百間, 皆草蓋, 逐年修葺, 其弊無窮。 今革罷昌平縣公廨二百餘間, 完固無用。 請自明年, 移蠶室于此地, 如果園、菜田及山野宜桑處多植桑, 以近居公賤, 量定守奴, 亦爲蠶室。" 從之。

○刑曹三覆啓: "泰仁囚私奴朴主山三犯竊盜罪, 律該絞待時, 南原囚私奴其金謀殺本主罪, 律該斬不待時。" 從之。

○刑曹三覆啓: "南原囚私奴其金欲害本主南今孫, 結縛歐打罪, 律該斬不待時, 泰仁囚私奴朴主山三犯竊盜罪, 律該絞待時。" 竝從之。